A BIZOTTSÁG HATÁROZATA
(2005. január 19.)
az EK-Szerződés 81. cikke és az EGT-megállapodás 53. cikkének (1) bekezdése értelmében végrehajtott eljárásról
(DG COMP/C.2/37.214 a német Bundesliga médiajogainak közös értékesítése)
(az értesítés a C(2005) 78. számú dokumentummal történt)
(Csak a német nyelvű szöveg hiteles)
(EGT vonatkozású szöveg)
(2005/396/EK)
A határozat a német liga szövetségre (Liga-Fußballverband e.V. - Ligaverband) vonatkozik. Az eljárás tárgyát a médiajogoknak a központi értékesítése képezi a labdarúgó első és második osztályú férfi bajnokság vonatkozásában (Bundesliga és 2. Bundesliga). A Bizottság előzetes értékelésben megállapította, hogy az EK-Szerződés 81. cikke értelmében a kereskedelmi jogok liga szövetség általi kizárólagos értékesítése korlátozhatja a versenyt a Bundesliga, illetve a 2. Bundesliga egyesületei és társaságai között.
A Bizottság előzetes értékelése szerint, továbbá a tényállás tökéletes felderítése hiányában úgy tűnik, hogy a liga szövetség kötelezettségvállalásai a liga és az egyesületek között versenyhelyzetet teremtenek a Bundesliga és a 2. Bundesliga jogainak értékesítése során, valamint lehetővé teszik az egyesületek számára, hogy új, különösen a védjegyük alá tartozó termékeket hozzanak létre. A kötelezettségvállalások csökkentik a jövőbeli értékesítési ügyletek hatályát és időtartamát, továbbá átlátható és megkülönböztetéstől mentes eljárást helyeznek kilátásba. Megkönnyítik a tv, a rádió és az új médiák üzemeltetői számára a tartalmi hozzáférhetőséget, a piac számára szélesebb körű jogok hozzáférését biztosítják, és ezzel hozzájárulnak az innovációhoz, illetve a médiapiacokon csökkentik az összefonódási tendenciákat.
A Bizottság azonban arra a véleményre jutott, hogy a liga szövetség kötelezettségvállalásaira tekintettel, az előzetes értékelés és az érdekelt harmadik felek észrevételei alapján nem kell intézkedéseket hozni az 1/2003/EK tanácsi rendelet (1) 9. cikkének (1) bekezdése értelmében. A liga szövetség vállalásai 2009. június 30-ig kötelezőek.
A versenykorlátozó magatartásokkal és erőfölénnyel foglalkozó tanácsadó bizottság 2004. december 6-án pozitív állásfoglalást tett.